CELEX: 32018R2016
Language: sl
Date: 2018-12-18 00:00:00
Title: Izvedbena uredba Komisije (EU) 2018/2016 z dne 18. decembra 2018 o odobritvi dajanja na trg oluščenega zrnja Digitaria exilis kot tradicionalnega živila iz tretje države v skladu z Uredbo (EU) 2015/2283 Evropskega parlamenta in Sveta ter o spremembi Izvedbene uredbe Komisije (EU) 2017/2470 (Besedilo velja za EGP.)

19.12.2018   
               
               
                  SL
               
               
                  Uradni list Evropske unije
               
               
                  L 323/1
               
            
         IZVEDBENA UREDBA KOMISIJE (EU) 2018/2016
         z dne 18. decembra 2018
         o odobritvi dajanja na trg oluščenega zrnja Digitaria exilis kot tradicionalnega živila iz tretje države v skladu z Uredbo (EU) 2015/2283 Evropskega parlamenta in Sveta ter o spremembi Izvedbene uredbe Komisije (EU) 2017/2470
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 ter Uredbe Komisije (ES) št. 1852/2001 (1) in zlasti člena 15(4) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2015/2283 določa, da se na trg v Uniji lahko dajo le odobrena nova živila, vključena na seznam Unije. Tradicionalno živilo iz tretje države je novo živilo, opredeljeno v členu 3 Uredbe (EU) 2015/2283.
                  
               
                     (2)
                  
                  
                     V skladu s členom 8 Uredbe (EU) 2015/2283 je bila sprejeta Izvedbena uredba Komisije (EU) 2017/2470 (2), s katero je bil oblikovan seznam Unije odobrenih novih živil.
                  
               
                     (3)
                  
                  
                     Komisija v skladu s členom 15(4) Uredbe (EU) 2015/2283 odloči o odobritvi in dajanju tradicionalnega živila iz tretje države na trg Unije.
                  
               
                     (4)
                  
                  
                     Podjetje Obà Food Srl (v nadaljnjem besedilu: vložnik) je 23. januarja 2018 Komisiji predložilo priglasitev namere dajanja oluščenega zrnja Digitaria exilis (Kippist) Stapf („bele fonijske srakonje“) na trg Unije kot tradicionalnega živila iz tretje države v smislu člena 14 Uredbe (EU) 2015/2283. Vložnik trdi, da lahko oluščeno zrnje Digitaria exilis (Kippist) Stapf kot tako ali kot živilsko sestavino uživa splošna populacija.
                  
               
                     (5)
                  
                  
                     Dokumentacija, ki jo je preložil vložnik, kaže, da ima oluščeno zrnje Digitaria exilis (Kippist) Stapf dolgo tradicijo varne uporabe živila v zahodnoafriških državah, zlasti v Gvineji, Nigeriji in Maliju.
                  
               
                     (6)
                  
                  
                     Komisija je 28. februarja 2018 v skladu s členom 15(1) Uredbe (EU) 2015/2283 posredovala veljavno priglasitev državam članicam in Evropski agenciji za varnost hrane (v nadaljnjem besedilu: Agencija).
                  
               
                     (7)
                  
                  
                     Države članice ali Agencija Komisiji niso predložile ustrezno utemeljenih pripomb glede varnosti dajanja oluščenega zrnja Digitaria exilis (Kippist) Stapf na trg v Uniji v obdobju štirih mesecev iz člena 15(2) Uredbe (EU) 2015/2283.
                  
               
                     (8)
                  
                  
                     Komisija bi zato morala odobriti dajanje oluščenega zrnja Digitaria exilis (Kippist) Stapf na trg v Uniji in posodobiti seznam Unije novih živil.
                  
               
                     (9)
                  
                  
                     Izvedbeno uredbo (EU) 2017/2470 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            
               1.   Oluščeno zrnje Digitaria exilis (Kippist) Stapf, kakor je opredeljeno v Prilogi k tej uredbi, se vključi na seznam Unije odobrenih novih živil, oblikovan z Izvedbeno uredbo (EU) 2017/2470.
            
            
               2.   Vnos na seznamu Unije iz odstavka 1 vključuje pogoje uporabe in zahteve za označevanje, določene v Prilogi k tej uredbi.
            
         
         
            Člen 2
            Priloga k Izvedbeni uredbi (EU) 2017/2470 se spremeni v skladu s Prilogo k tej uredbi.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. decembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 327, 11.12.2015, str. 1.
         
            (2)  Izvedbena uredba Komisije (EU) 2017/2470 z dne 20. decembra 2017 o oblikovanju seznama Unije novih živil v skladu z Uredbo (EU) 2015/2283 Evropskega parlamenta in Sveta o novih živilih (UL L 351, 30.12.2017, str. 72).
      
      
         
            PRILOGA
            Priloga k Izvedbeni uredbi (EU) 2017/2470 se spremeni:
            
                        (1)
                     
                     
                        V tabeli 1 (Odobrena nova živila) se po abecednem vrstnem redu vstavi naslednji vnos:
                        
                                    Odobreno novo živilo
                                 
                                 
                                    Pogoji za uporabo novih živil
                                 
                                 
                                    Dodatne posebne zahteve za označevanje
                                 
                                 
                                    Druge zahteve
                                 
                              
                                    „Oluščeno zrnje Digitaria exilis (Kippist) Stapf
                                    (tradicionalno živilo iz tretje države)
                                 
                                 
                                    ni opredeljeno
                                 
                                 
                                    Poimenovanje novega živila pri označevanju živil, ki ga vsebujejo, je ‚oluščeno zrnje bele fonijske srakonje Digitaria exilis‘.“
                                 
                                 
                                     
                                 
                              
                  
                        (2)
                     
                     
                        V tabeli 2 (Specifikacije) se po abecednem vrstnem redu vstavi naslednji vnos:
                        
                                    Odobreno novo živilo
                                 
                                 
                                    Specifikacije
                                 
                              
                                    „Oluščeno zrnje bele fonijske srakonje Digitaria exilis (Kippist) Stapf
                                    (tradicionalno živilo iz tretje države)
                                 
                                 
                                    
                                       Opis/opredelitev
                                    
                                    Tradicionalno živilo je oluščeno zrnje (z odstranjeno ovojnico) Digitaria exilis (Kippist) Stapf.
                                    
                                       Digitaria exilis (Kippist) Stapf je enoletna zeliščna rastlina, ki spada v družino Poaceae.
                                    
                                       Značilne hranilne sestavine oluščenega zrnja bele fonijske srakonje
                                    
                                    ogljikovi hidrati: 76,1 g/100 g bele fonijske srakonje
                                    voda: 12,4 g/100 g bele fonijske srakonje
                                    beljakovine: 6,9 g/100 g bele fonijske srakonje
                                    maščobe: 1,2 g/100 g bele fonijske srakonje
                                    vlaknine: 2,2 g/100 g bele fonijske srakonje
                                    pepel: 1,2 g/100 g bele fonijske srakonje
                                    vsebnost fitata: ≤ 2,1 mg/g“